《灵祐观》
宋代·陈舜俞

缅彼幽虚天，曾是众仙囿。
宫祠宅来仪，绀瓦覆苍甃。
窗扉秘环佩，几席被文绣。
传闻祀祷神，祠宫灿如昼。
樵苏避山村，草木长疏秀。
祥符圣天子，慕道比轩后。
县官典修完，锡名揭灵祐。
星珰捧金龙，沉以玉简副。
迩来三十年，寂寞事非旧。
黄冠守萧堂，香火杂薪槱。
神州祠太乙，司农治华构。
休祥祚邦国，岩穴甘僻陋。
游人独何求，丰碑读古籀。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。